KIRJALLINEN KYSYMYS E-2272/99 esittäjä(t): Alexandros Alavanos (GUE/NGL) komissiolle. Kuluttajajärjestöjen toiminnan tukeminen.



Virallinen lehti nro 203 E , 18/07/2000 s. 0161 - 0162



KIRJALLINEN KYSYMYS E-2272/99 esittäjä(t): Alexandros Alavanos (GUE/NGL) komissiolle (13. joulukuuta 1999) Aihe: Kuluttajajärjestöjen toiminnan tukeminen Euroopan parlamentin ja neuvoston päätöksen 283/99(1) kuluttajia koskevien yhteisön toimien yleisistä puitteista 6 artiklan 2 kohdassa mainitaan, että järjestöjen tuloja ja menoja arvioitaessa voidaan palkaton työ tai luontoissuorituksina tehdyt lahjoitukset, jos ne on asianmukaisesti asiakirjoilla osoitettu, ottaa huomioon enintään 20 prosenttiin saakka kaikista tukikelpoisista kuluista. Kun otetaan huomioon, että viralliset järjestöt ovat tuoneet esiin asianmukaisesti asiakirjoilla osoitettuihin kuluihin liittyviä ongelmia, kysyn komissiolta seuraavaa: 1. Mitkä ovat ne perusteet, joiden mukaan komissio pitää palkatonta työtä tai luontoissuorituksina tehtyjä lahjoituksia asianmukaisesti asiakirjoilla osoitettuna? 2. Onko komissio toimittanut kuluttajajärjestöille asiakirjan, jossa kuvataan perusteet, joiden mukaan palkaton työ tai luontoissuorituksina tehtyjä lahjoituksia voidaan pitää asianmukaisesti asiakirjoilla osoitettuina, ja mikä on kyseisen asiakirjan numero? (1) EYVL L 34, 9.2.1999, s. 1. David Byrnen komission puolesta antama vastaus (16. joulukuuta 1999) Yhteisön tukien hallintaa koskevien perusteltujen ja avoimien kriteerien asettaminen on ollut komission toiminnan painopisteitä alusta alkaen. Komissio julkaisi vuonna 1998 käsikirjan(1), jota sovelletaan kaikkiin tukiin kaikilla yhteisön politiikan osa-alueilla 1. tammikuuta 1999 lähtien. Käsikirjassa luodaan komissiolle yleiset puitteet suorien tukien myöntämistä ja seurantaa varten. Luontoissuoritukset eivät yleisesti ottaen ole tukikelpoisia menoja, mutta ne otetaan huomioon laskettaessa yhteisön yhteisrahoituksen määrää. Kuluttajia koskevien yhteisön toimien yleisistä puitteista 25. tammikuuta 1999 tehdyn Euroopan parlamentin ja neuvoston päätöksen N:o 283/1999/EY 6 artiklan 2 kohdassa säädetään kuitenkin seuraavaa: järjestöjen tuloja ja menoja arvioitaessa voidaan palkaton työ tai luontoissuorituksina tehdyt lahjoitukset, jos ne on asianmukaisesti asiakirjoilla osoitettu, ottaa huomioon enintään 20 prosenttiin saakka kaikista tukikelpoisista kuluista. Luontoisuoritusmenojen arviointikriteerit esitetään käsikirjassa. Käsikirjan 5.1.5 kohdassa todetaan seuraavaa: Luontoissuorituksia ovat muun muassa tontit ja kiinteistöt joko kokonaisuudessaan tai osaksi, kestävät pääomahyödykkeet, raaka-aineet ja yksityishenkilöiden tai yhteisöjen ilmaiseksi tekemä vapaaehtoistyö. Luontoissuoritusten on täytettävä seuraavat ehdot: Avustuksen saajan ilmoittama luontoissuorituksen määrä on arvioitava joko objektiivisten tekijöiden tai riippumattomien viranomaisten määrittämien virallisten perusteiden mukaisesti, tai arvio on teetettävä ulkopuolisella riippumattomalla asiantuntijalla. Yksityishenkilön suorittaman vapaaehtoistyön kustannukset on arvioitava tunti-, päivä- tai viikkokohtaisten työvoimakustannusten laskemista koskevien kansallisten säännösten mukaisesti, jos tällaiset säännökset ovat olemassa. Nämä tiedot sisällytettiin kullekin hanketta ehdottaneelle taholle toimitetun hakulomakkeen liitteeseen. Tiedot löytyvät myös terveys- ja kuluttaja-asioiden pääosaston web-sivulta. Komissio järjesti lisäksi heinäkuussa 1999 videoneuvottelun, jonka aikana kuluttajajärjestöjen edustajat saattoivat kysyä komission virkamiehiltä vuoden 2000 tuista. Tämän neuvottelun aikana ilmoitettiin myös, että tukien rahoitusnäkökohtiin erikoistunut komission henkilökunta on valmis vastaamaan kaikkiin esille tuleviin kysymyksiin. Heidän puhelinnumeronsa mainittiin myös tukihakemuslomakkeessa. (1) http://www.cc.cec/home/dgserv/serv19/icon/documents/subventions/index.htm.